b'\n_START_ARTICLE_\nAli Bin Al-Hussein\n_START_PARAGRAPH_\nJordanian prinssi Ali Bin Al-Hussein (arab. \xd8\xa7\xd9\x84\xd8\xa3\xd9\x85\xd9\x8a\xd8\xb1 \xd8\xb9\xd9\x84\xd9\x8a \xd8\xa8\xd9\x86 \xd8\xa7\xd9\x84\xd8\xad\xd8\xb3\xd9\x8a\xd9\x86\xe2\x80\x8e\xe2\x80\x8e; s. 23. joulukuuta 1975 Amman) on Jordanian entisen kuninkaan Husseinin kolmas ja t\xc3\xa4m\xc3\xa4n silloisen puolison, kuningatar Alian toinen lapsi. Prinssi Alin v\xc3\xa4itet\xc3\xa4\xc3\xa4n olevan profeetta Muhammedin suora j\xc3\xa4lkel\xc3\xa4inen 43. polvessa. H\xc3\xa4n kuuluu ha\xc5\xa1imidien sukuun._NEWLINE_Prinssi Ali on opiskellut kotimaansa lis\xc3\xa4ksi Britanniassa ja Yhdysvalloissa. H\xc3\xa4n valmistui vuonna 1993 Connecticutin Salisbury Schoolista, jossa h\xc3\xa4n menestyi painissa. Lopullisesti h\xc3\xa4n lopetti opiskelunsa vuonna 1999 valmistuttuaan Princetonin yliopistosta. Samana vuonna Alin is\xc3\xa4 Hussein kuoli._NEWLINE_Ali toimii nykyisin Jordanian jalkapalloliiton puheenjohtajana. H\xc3\xa4n on perustanut my\xc3\xb6s L\xc3\xa4nsi-Aasian jalkapalloliiton, jonka puheenjohtajana h\xc3\xa4n my\xc3\xb6s toimii nykyisin. L\xc3\xa4nsi-Aasian jalkapalloliittoon kuuluu nykyisin 13 j\xc3\xa4senmaata. Tammikuusta 2011 asti Ali on toiminut my\xc3\xb6s kansainv\xc3\xa4lisen jalkapalloliiton FIFAn varapuheenjohtajana. Tammikuussa 2015 h\xc3\xa4n asettui ehdolle FIFAn puheenjohtajaksi. Vastaehdokkaana h\xc3\xa4nell\xc3\xa4 on 17 vuotta FIFAa johtanut sveitsil\xc3\xa4inen Sepp Blatter sek\xc3\xa4 ranskalainen J\xc3\xa9r\xc3\xb4me Champagne.'